Paterna digitalitza la gestió de la xarxa d'aigua potable de la ciutat per a garantir a temps real la qualitat del seu subministrament
12/08/2024

# Paterna digitalitza la gestió de la xarxa d'aigua potable de la ciutat per a garantir a temps real la qualitat del seu subministrament

[![Paterna digitalitza la gestió de la xarxa d'aigua potable de la ciutat per a garantir a temps real la qualitat del seu subministrament](/images/noticias/2024/08/9734/9734_lg.jpg)](/images/noticias/2024/08/9734/9734_lg.jpg)

12.08.2024

*   L'Ajuntament, a través d'Aigües de Paterna, ha implementat un projecte d'innovació tecnològica en la gestió de proveïment de l'aigua que permet monitorar en temps real, les 24 hores del dia, l'estat de les xarxes de proveïment d'aigua de la ciutat amb un diagnòstic del seu estat continu mitjançant la instal·lació d'uns equips analitzadors de clor en diferents punts de la xarxa d'aigua potable.
*   La Tinenta Alcalde de Foment i Gestió de la Ciutat, Mercedes Navarro ha destacat que “a través d'esta actuació continuem millorant la gestió i el control del subministrament d'aigua a Paterna que ens permet prendre mesures de manera eficient, ràpida i sostenible en benefici dels nostres veïns i veïnes”.

L'Ajuntament, a través d'Aigües de Paterna, ha iniciat la primera fase de digitalització en el sistema de proveïment d'aigua potable mitjançant la instal·lació d'uns equips analitzadors de clor en diferents punts de la xarxa hídrica de la ciutat amb l'objectiu de modernitzar la gestió del subministrament d'aigua a la ciutadania per a optimitzar la qualitat en el seu consum.

Este projecte d'innovació tecnològica implementat a través de la col·locació d'estos sensors permet monitorar en temps real, les 24 hores del dia, l'estat de les xarxes de proveïment d'aigua de la ciutat amb un diagnòstic del seu estat continu.

Així ho ha anunciat hui la Tinenta Alcalde de Foment i Gestió de la Ciutat, Mercedes Navarro qui ha destacat que _“a través d'esta actuació continuem millorant la gestió i el control del subministrament d'aigua a Paterna, la qual cosa ens permet prendre mesures de manera eficient, ràpida i sostenible en benefici dels nostres veïns i veïnes”._

D'esta manera, el consistori ha començat amb la instal·lació dels primers quatre sensors que s'han situat als carrers Terrisers i Blanquers en la zona de Santa Rita i el carrer Puig Campana en la zona de Bovalar i el carrer Malva, corresponent al barri de Lloma Llarga. L'empresa mixta Aigües de Paterna continuarà amb l'ampliació progressiva d'estos sensors en diferents punts de tota la xarxa d'aigua potable de la ciutat.